
Text rozhodnutia
Súd: Krajský súd Banská Bystrica Spisová značka: 20Sd/341/2015 Identifikačné číslo súdneho spisu: 6015201429 Dátum vydania rozhodnutia: 08. 06. 2016 Meno a priezvisko sudcu, VSÚ: JUDr. Jarmila Badíková ECLI: ECLI:SK:KSBB:2016:6015201429.1 ROZSUDOK V MENE SLOVENSKEJ REPUBLIKY Krajský súd v Banskej Bystrici v konaní samosudkyňou JUDr. Jarmilou Badíkovou v právnej veci navrhovateľka: O. N., nar. XX. O. XXXX, bytom O. XXX/X, XXX XX G., proti odporkyni: Sociálna poisťovňa, ústredie, ul. 29. augusta č. 8, 813 63 Bratislava, o preskúmanie rozhodnutia o invalidnom dôchodku takto r o z h o d o l : Rozhodnutie odporkyne č. XXX XXX XXXX X dňa 20. júla 2015 z r u š u j e podľa § 250l ods. 2 a § 250j ods. 2 písm. c/, d/ O.s.p. a vec vracia odporkyni na ďalšie konanie. Navrhovateľke nepriznáva právo na náhradu trov konania. o d ô v o d n e n i e : Odporkyňa rozhodnutím č. XXX XXX XXXX X z 20.07.2015 zamietla žiadosť navrhovateľky o priznanie invalidného dôchodku s odôvodnením, že nie je invalidná podľa § 70 a § 71 zákona č. 461/2003 Z. z. o sociálnom poistení /ďalej len zsp/, pretože podľa posudku posudkového lekára SP pobočka Zvolen z 18.06.2015 miera poklesu schopnosti vykonávať zárobkovú činnosť u navrhovateľa je 35 %. Navrhovateľka podala voči uvedenému rozhodnutiu opravný prostriedok s odvolaním sa na svoj zlý zdravotný stav a žiadala jeho prehodnotenie. Navrhovateľka predložila súdu lekárske nálezy ako dôkazy nepriaznivého zdravotného stavu. Odporkyňa v písomnom stanovisku zo dňa 13.11.2015 uviedla právne a skutkové dôvody, pre ktoré žiadala napadnuté rozhodnutie potvrdiť ako vecne správne. Krajský súd preskúmal napadnuté rozhodnutie a postup odporkyne pred jeho vydaním na pojednávaní dňa 08.06.2016 v zmysle § 250l OSP, oboznámil sa s pripojenými listinnými dôkazmi, vypočul odporkyňu a navrhovateľku a dospel k záveru, že napadnuté rozhodnutie je potrebné zrušiť a vec vrátiť odporkyni na ďalšie konanie. Navrhovateľka na pojednávaní trvala na podanom opravnom prostriedku a uviedla, že bola dlhodobo PN a ani teraz nevládze pracovať. Navrhovateľka zdôraznila, že potrebuje doprovod lebo nie je schopná sa samostatne pohybovať. Odporkyňa na pojednávaní sa plne pridržiavala písomného stanoviska SP zo dňa 13.1.2015 v ktorom je uvedené, že na základe opravného prostriedku navrhovateľky bol opätovne posúdený jej zdravotný stav posudkovým lekárom na pobočke, ako aj posudkovým lekárom ústredia, ktorí zotrvali na pôvodnom posudku, že navrhovateľka nie je invalidná, lebo má mieru poklesu schopnosti vykonávať zárobkovú činnosť 35 %. Vzhľadom na uvedené právne a skutkové dôvody žiadala krajský súd, aby napadnuté rozhodnutie potvrdil ako vecne správne. Podľa § 71 ods. 1 zák. č. 461/2003 Z.z.. o sociálnom poistení poistenec je invalidný, ak pre dlhodobo nepriaznivý zdravotný stav má pokles schopnosti vykonávať zárobkovú činnosť o viac ako 40% v porovnaní so zdravou fyzickou osobou. Podľa ods. 2 cit. ust. dlhodobo nepriaznivý zdravotný stav je taký zdravotný stav, ktorý spôsobuje pokles schopnosti vykonávať zárobkovú činnosť a ktorý má podľa poznatkov lekárskej vedy trvať dlhšie ako jeden rok Podľa ods. 4 cit. ust. pokles schopnosti vykonávať zárobkovú činnosť sa posudzuje na základe a) lekárskych správ a údajov zo zdravotnej dokumentácie zdravotníckeho zariadenia a zhodnotenia liečby s určením diagnostického záveru, stabilizácie ochorenia, jeho ďalšieho vývoja, ďalšej liečby a b) komplexných funkčných vyšetrení a ich záverov, pričom sa prihliada na zostávajúcu schopnosť vykonávať zárobkovú činnosť, zostávajúcu schopnosť prípravy na povolanie, možnosti poskytnutia pracovnej rehabilitácie alebo rekvalifikácie. Podľa ods.6 cit. ust. miera poklesu schopnosti vykonávať zárobkovú činnosť v percentách sa určuje podľa druhu zdravotného postihnutia, ktoré je rozhodujúcou príčinou dlhodobo nepriaznivého zdravotného stavu, a so zreteľom na závažnosť ostatných zdravotných postihnutí. Podľa ods. 8 cit. ust. mieru poklesu schopnosti vykonávať zárobkovú činnosť určenú podľa odseku 6 možno zvýšiť najviac o 10%, ak závažnosť ostatných zdravotných postihnutí ovplyvňuje pokles schopnosti vykonávať zárobkovú činnosť. Na určenie zvýšenia hodnoty sa vychádza z predchádzajúceho výkonu zárobkovej činnosti, dosiahnutého vzdelania, skúsenosti a schopnosti rekvalifikácie. Obdobne to platí, ak pokles schopnosti vykonávať zárobkovú činnosť je dôsledkom viacerých zdravotných postihnutí podmieňujúcich dlhodobo nepriaznivý zdravotný stav. Percentuálna miera poklesu zárobkovej činnosti podľa druhu zdravotného postihnutia orgánov a systémov je obsiahnutá v prílohe č. 4 k zákona č. 461/2003 Z. z. Posúdenie dlhodobosti nepriaznivého zdravotného stavu a jeho následkov na pracovnú schopnosť občana vyžaduje odborné lekárske vedomosti a vo veciach sociálneho poistenia aj pre účely súdneho konania ju vykonávajú posudkoví lekári. Podľa § 153 ods. 5 zák. č. 461/2003 Z. z. lekársku posudkovú činnosť dôchodkového poistenia vykonáva posudkový lekár sociálneho poistenia príslušnej pobočky a posudkoví lekári Sociálnej poisťovne ústredia Sociálnej poisťovne. Na základe opravného prostriedku posúdil zdravotný stav navrhovateľky opätovne posudkový lekár SP-ú so sídlom v Banskej Bystrici v posudku zo dňa 06.11.2015 so záverom, že nie je invalidná podľa § 71 ods. 1 zákona č. 461/2003 Z. z. o sociálnom poistení, lebo pre dlhodobo nepriaznivý zdravotný stav má pokles schopnosti vykonávať zárobkovú činnosť 35 % v porovnaní so zdravou fyzickou osobou. Posudkový lekár ako rozhodujúce zdravotné postihnutie uviedol kapitola V - duševné choroby a poruchy správania, položka 3 - poruchy nálad, písm. a/ - stredne ťažké formy a ako ďalšie choroby: recidivujúca depresívna poruchy, iná špecifikovaná porucha osobnosti, arteriálna hypertenzia, dorzalgia. V celkovom posudku posudkový lekár uviedol, že sa v priebehu r. 2014 zvýraznili psychické ťažkosti. V pravidelnej ambulantnej liečbe je preto od 5.5.2014, v úvode stav hodnotený ako panická porucha, neskôr s prehodnotením na inú depresívnu epizódu (25.8.2014) a od 25.9.2014 stav hodnotený ako epizóda ťažkej depresie. V čase zhoršenia a dekompenzácie s hospitalizáciou v G. v máji až júni 2015. V apríli 2015 absolvovala psychologické vyšetrenie bez známok procesuálneho ochorenia, a v tom období v popredí obraz, imponujúci ako dekompenzácia emočne instabilnej osobnosti. Intelekt na úrovni ľahkej mentálnej úrovni (IQ XX) a stredne ťažká kognitívna porucha. Stupeň intelektu a kognitívnych prejavov zodpovedá dosiahnutému vzdelaniu a pracovným doterajším aktivitám. Psychické prejavy, podľa uvedeného priebehu, boli diagnosticky aj terapeuticky upravované a podľa objektívnych psychiatrických nálezov a psychologického vyšetrenia je miera poklesu schopnosti vykonávať zárobkovú činnosť na úrovni 35 %. Pridružené chronické somatické ochorenia sú stabilizované nemali a ani v súčasnosti nemajú vplyv na výkon pracovnej činnosti. Týmto bol potvrdený posudok o posúdení zdravotného stavu navrhovateľky posudkový lekár SP pobočka Zvolen, ktorý bol podkladom pre vydanie napadnutého rozhodnutia. Podľa § 132 OSP dôkazy súd hodnotí podľa svojej úvahy, a to každý dôkaz jednotlivo a všetky dôkazy v ich vzájomnej súvislosti ; pričom starostlivo prihliada na všetko, čo vyšlo za konania najavo, včítane toho, čo uviedli účastníci. Vzhľadom na to, že napadnuté rozhodnutie súd zrušil aj dôvodu nepreskúmateľnosti napadnutého rozhodnutia pre nedostatok dôvodov, súd posúdil posudky posudkových lekárov, ktoré boli jediným podkladom pre vydanie napadnutého rozhodnutia. V konaní podľa § 250l a nasl. OSP súd hodnotí posudok podľa zásad vyslovených v ust. § 132 OSP ako každý iný dôkaz. Posudzuje ho podľa svojej úvahy jednotlivo, ale tiež s prihliadnutím na všetky ostatné dôkazy v ich vzájomnej súvislosti. Keďže ide o dôkazný prostriedok, súd nie je viazaný posudkom a v ňom vyslovenými odbornými závermi. Súd posúdil posudky posudkových lekárov v zmysle citovaných ustanovení a z hľadiska kritérií stanovených pre posúdenie poklesu schopnosti vykonávať zárobkovú činnosť a dospel k záveru, že predložené posudky nespĺňajú tieto kritériá, nezhodnotili objektívne zdravotný stav navrhovateľky a preto nemôžu byť podkladom pre zhodnotenie miery poklesu schopnosti vykonávať zárobkovú činnosť a pre rozhodnutie o zamietnutí invalidity. Súd z napadnutého rozhodnutia a ani z posudkov nezistil akým spôsobom posudkoví lekári pri stanovení poklesu schopnosti zárobkovej činnosti navrhovateľky zohľadnili vplyv ochorenia na pracovný potenciál navrhovateľky, ako prihliadli na zostávajúcu schopnosť vykonávať zárobkovú činnosť; ako posúdili vplyv rozhodujúceho ochorenia na iné orgány a na celkový stav organizmu a jeho výkonnosť. Podľa ust. § 195 ods. 1 zák. č. 461/2003 Z. z. organizačná zložka Sociálnej poisťovne pred vydaním rozhodnutia postupuje tak, aby presne a úplne zistila skutočný stav veci, a na ten účel obstará potrebné podklady na rozhodnutie. Podľa ods. 2 cit. ust. podkladom na rozhodnutie sú najmä podania, návrhy a vyjadrenia účastníkov konania, dôkazy, čestné vyhlásenia, ako aj skutočnosti všeobecne známe alebo známe organizačnej zložke Sociálnej poisťovne z jej činnosti. Podľa ods. 3 cit. ust. organizačná zložka Sociálnej poisťovne pri posudzovaní veci objasňuje rovnako dôkladne všetky rozhodujúce skutočnosti bez ohľadu na to, či svedčia v prospech, alebo v neprospech účastníka konania. Podľa ust. § 196 ods. 1 cit. zák. dôkazom je všetko, čo môže prispieť k zisteniu a objasneniu skutočného stavu veci, najmä výpovede účastníkov konania a vyjadrenia účastníkov konania a svedkov, odborné posudky, znalecké posudky, správy, listiny, vyjadrenia a potvrdenia iných fyzických osôb a právnických osôb. Netreba dokazovať skutočnosti všeobecne známe alebo skutočnosti známe z činnosti Sociálnej poisťovne. Podľa ods. 4 cit. ust. účastník konania, fyzická osoba alebo právnická osoba zúčastnená na konaní, ktorí majú listiny, ktoré môžu byť dôkazom, sú povinní na výzvu organizačnej zložky Sociálnej poisťovne tieto listiny predložiť. V zmysle cit. ust. odporkyňa je povinná vykonať dokazovanie a dôkazom je všetko, čo môže prispieť k zisteniu a objasneniu skutočného stavu, najmä výpovede a vyjadrenia účastníkov, odborné posudky, znalecké posudky. Okrem dôkazov navrhnutých účastníkom konania je organizačná zložka poisťovne povinná vykonať /organizačná zložka poisťovne/ aj iné dôkazy, ktoré účastník nenavrhol, ak sú potrebné na zistenie a objasnenie skutočného stavu veci. Posudkoví lekári stanovili ako rozhodujúce zdravotné postihnutie duševné ochorenie podľa kapitoly V, položka 3, písm. a/ na dolnej hranici zodpovedajúcej stredne ťažkej forme. Súd predovšetkým musí uviesť, že psychiatrické nálezy z roku 2015 uvádzajú nasledovné diagnózy: F33.2 recidivujúca depresívna porucha, terajšia ťažká epizóda bez psychotických príznakov, F07.0 organická porucha osobnosti, F60.30 emočne nestabilná porucha osobnosti, impulzívny typ. Tieto diagnózy sú uvedené aj v lekárskych nálezoch z roku 2016. Súd z psychologického vyšetrenia z roku 2015 zistil nasledujúci záver: kognitívna porucha stredne ťažká, dekompenzácia akcentovanej, emočne instabilnej osobnosti. Z prepúšťacej správy z hospitalizácie navrhovateľky od 05.05.2015 do 03.06.2015 súd zistil tieto diagnózy: recidivujúca depresívna porucha, terajšia ťažká epizóda bez psychotických príznakov F33.2, porucha osobnosti na organickom podklade F07.0, emočne nestabilná porucha osobnosti, impulzívny typ F60.30 s nasledujúcim záverom vzhľadom ku charakteru a priebehu ochorenia je možné z nášho hľadiska konštatovať, že kvôli výraznej redukcii pracovného potenciálu je u pacientky trvalá neschopnosť pravidelnej pracovnej a zárobkovej činnosti. Rovnaké diagnózy sú uvedené aj v prepúšťacej správe z hospitalizácie navrhovateľky v psychiatrickej nemocnici v G. od 20.04.2016 do 25.05.2016. Pokiaľ ide o pridružené ochorenia súd poukazuje na ambulantný nález neurológa zo dňa 01.06.2016 z ktorého zistil nasledujúce diagnózy: dysekvilibrium skôr psychogénne podmienené t. č. bez jednozn. neurotopickej sympt. s atypickými poruchami chôdze s instabilitou - funkcionálna v dif.dg a subj. udávanými opakovanými pádmi. Stav po ataku perif. vestibul. sy po vestibulárnej neoronitíde vľavo (2009), bez NMR infra a supratentoriálne nálezu ložiskových zmien, expanziu ani zápalové zmeny nediferencujem, bez zn. demyeliniz. ložísk (2009). Polytopný algický verteborgénny sy s generaliz. polyartalgiami pri OA sy s akrodyzestéziami bez jednozn. EMG korelátu. NMR hypertrofická sondylartropatia C3-5 vľavo s kontaktom koreňa C4 a C5 l.sin. cirkul. protrúzia v C6/7 a hypertrofická spondylartropathia vpravo, stenotizácia NF bilat. význ. vpravo, kompresia miešneho koreňa C7 l.dx, desikácia IVD v segmente C2-7 s chondórzou (2014) Súd napadnuté rozhodnutie zrušil aj z dôvodu jeho nepreskúmateľnosti pre nedostatok dôvodov. Odôvodnenie rozhodnutie, v ktorom sú uvedené len citácie príslušných ustanovení zákona, odkaz na posudok posudkového lekára a percentuálne zistený rozsah poklesu schopnosti vykonávať zárobkovú činnosť, bez uvedenia skutočností, ktoré boli podkladom pre rozhodnutie odporkyne, akými úvahami sa odporkyňa riadila pri hodnotení dôkazov a pri použití právnych predpisov, ako sa odporkyňa vysporiadala s námietkami účastníka, ktoré uviedol v opravnom prostriedku a s jeho návrhmi na doplnenie dokazovania, nespĺňa zákonné náležitosti odôvodnenie rozhodnutia. Rozhodnutie musí byť individuálne zdôvodnené tak, aby bolo možné preskúmať jeho zákonnosť s prihliadnutím na jeho odôvodnenie a nie na obsah posudkov, ktoré sú iba podkladom rozhodnutia. Podľa § 250r OSP ak súd zruší rozhodnutie správneho orgánu, je správny orgán pri novom prejednaní viazaný právnym názorom súdu. . Na základe uvedeného súd napadnuté rozhodnutie zrušil podľa § 250 l ods. 2 a § 250j ods. 2 písm. c/, d/, OSP, vec vrátil odporkyni na ďalšie konanie, v ktorom opätovne posúdi zdravotný stav navrhovateľky v zmysle záverov tohto rozhodnutia a § 71 ods. 6 a 8 zsp. Súd náhradu trov konania posúdil podľa § 250l ods. 2 v spojitosti s § 250k ods. 1 OSP, navrhovateľka v konaní bola úspešná, ale náhradu trov konania si neuplatnila a preto jej súd nepriznal náhradu trov konania. Poučenie: Proti tomuto rozsudku nie je prípustné odvolanie .

